Mokonyane sal ‘op regte tyd’ oor Watson vertelNomvula Monkonyane en Papa Leshabane by Gavin Watson se gedenkdiens. (Foto: Simphiwe Mbokazi/ANA) Nomvula Mokonyane, ŉ lid van die ANC se nasionale uitvoerende komitee, het Vrydag uitgevaar teen die regerende party wat sy meen hul rug gedraai het op Gavin Watson, die baas van die voormalige Bosasa, wat vroeër vandeesweek in ŉ motorongeluk dood is. Mokonyane het by Watson se gedenkdiens in Roodepoort, Johannesburg, gepraat. Sy het gesê sy sal nog al die besonderhede van haar bewering blootlê wanneer die tyd reg is. “My tyd sal kom. Ek sal vertel wat Gavin gedoen het en nie wat [voormalige Bosasa‑bedryfshoof Angelo] Agrizzi sê nie. Daardie tyd sal kom en ek sal my storie vertel. Ek het vir Watson die vryheidsvegter leer ken en ek het myself nooit van hom gedistansieer nie en sal dit ook nooit doen nie,” het sy gesê onder luide toejuiging van die roubeklaers by die Little Falls-kerk. Watson is Maandag in ŉ padongeluk naby die OR Tambo Internasionale Lughawe dood. Sy familie en talle Bosasa-werknemers was vandag by die kerk om hulde te bring aan die sakeman wat hulle as “ons leier” geloof het. Hulle het Watson geloof en aangevoer hy word nou deur die media gekruisig op dieselfde manier wat Jesus geviktimiseer is. Limpho Hani, weduwee van SAKP-leier Chris Hani, het ook die diens bygewoon. Mokonyane het uitgevaar teen mense in die ANC wat “hul rûe op Watson gedraai het” en nie meer met hom geassosieer wou word nie. Sy het gesê Watson het hierdie mense in hul tyd van nood gehelp. “Jy [Watson] het na hulle gekyk nadat hulle uit ballingskap teruggekeer het, jy het vir hulle huise gebou en hulle en hul kinders onderrig. Vandag wil hulle nie met jou geassosieer word nie. Sommige van hulle het groter as jy geraak, ryker as jy geraak. Sommige van hulle bly in huise groter as joune en ry groter motors,” het sy gesê. “Dankie dat jy die ANC ondersteun het toe dit nie mode was om dit te doen nie. Dankie dat jy na die weerloses in Kagiso, in die Noord-Kaap en in Limpopo omgesien het. Dankie.” Mokonyane het verder gesê die Watsons ondersteun geregtigheid en is lief vir Suid-Afrika. Gavin Watson se familie by die gedenkdiens. (Foto: Simphiwe Mbokazi/ANA) “As jy my vra hoekom was ek gereeld by Bosasa se kantoor, sal ek vir julle sê dit is omdat Bosasa vriendelik teenoor die ANC was. Dit is ŉ familie wat nooit van Nomvula af weggedraai het nie. Hulle het nooit hul rug gedraai op Surge Mokonyane, die terroris wat met Winnie Madikizela-Mandela geassosieer het toe dit nie gewild was om dit te doen nie. Ons storie sal vertel word.” Sy het bygevoeg Gavin was nie ŉ kapitalis nie en was lief vir die lewe. Agrizzi het beweer Watson was die baasbrein agter Bosasa se twyfelagtige kontrakte ter waarde van miljarde rande met die regering. Hy het aan die kommissie van ondersoek na staatskaping gesê hy is opdrag gegee om omkoopgeld en -geskenke vir oudpres. Jacob Zuma te reël, moes ŉ Louis Vuitton-sak vol banknote aan SAL-voorsitter Dudu Myeni besorg, en moes groot bestellings van kos en drank vir Mokonyane betaal. Watson sal volgende week in Nelson Mandelabaai in die Oos-Kaap begrawe word.